Jabuli 17
Lega pa dano ma giuno wek Lubaŋa ogwoke
1Ai Rwot, winy kokona pien lokka tye atir;
cik iti iwiny kokona!
Winy legana,
pien pe tye lok me bwola mo ma a ki i doga.
2Ibimiyo aloyo kop,
pien iŋeyo kop ma tye atir.
3Ka iŋiyo cwinya, dok ka ilima i dyewor,
kadi itema, pe ibinoŋo gin marac mo tye iiya;
dok pe abalo i lok ducu ma aloko.
4Dok ka iŋiyo tic pa dano,
ibinoŋo ni alubo cikki,
pe alubo kit pa jo ma gin lubwami.
5Kare ducu abedo ka lubo yoni,
ma pe aŋak woko ki iye.
6Alegi kun akok boti, ai Lubaŋa, pien ibigamo doga;
cik iti bota, iwiny lok ma aloko.
7Nyut mar meri ma pe lokke i yo me aura,
in Lalar pa jo ma giyenyo ka larre i ciŋi yo tuŋ lacuc,
pien igwokogi woko maber ki i kom lukworgi.
8Gwoka macalo igwoko nyig waŋi kikome;
kana i te tipo me bwomi,
9ki i kom jo maraco ma giyako limma,
gin lukworra ma giraco twatwal ma giruma woko dyere.
10Cwinygi odoko tek ma kica pe makogi;
lok ma giloko bene giloko ki nyatte.
11Gilubo kora; kombeddi guruma woko;
guciko waŋgi me noŋo kare ma myero gireta kwede woko piny i ŋom.
12Lukworra calo labwor ma owor, gimito kido koma woko,
ma giliba kun gikura i kabedo ka ma gukanne iye calo latin labwor.
13A malo, ai Rwot, ci icirwatte ki lukworra,
lweny kwedgi ci ilogi woko!
Lara ki i ciŋ jo maraco ki pala lucwanni;
14lara ki i ciŋgi ki tweroni, ai Rwot, ki i ciŋ jo ducu ma doŋ gitye ki jami ducu ma igi mito i kwo man.
Wek guyeŋ ki gin ma yam ikano pigi;
mi litinogi gunoŋ can muromo makato;
dok myero guwek mogo odoŋ pi litinogi ma pud lukere.
15Kit macalo an kita tye atir-ri, abineni,
bedoni kweda miyo aco ki i waŋ nino ma noŋo apoŋ ki yomcwiny.